b"\n_START_ARTICLE_\nStuart Bingham\n_START_SECTION_\nKariera\n_START_PARAGRAPH_\nLeta 1999 se je Bingham prebil v \xc4\x8detrtfinale jakostnega turnirja Welsh Open, na poti do tja je premagal tudi svetovnega prvaka Johna Higginsa. V \xc4\x8detrtfinalu je naposled naletel na Joeja Swaila, ki je bil bolj\xc5\xa1i s 5-1. Ob koncu sezone je povzro\xc4\x8dil manj\xc5\xa1o senzacijo, ko je v prvem krogu Svetovnega prvenstva z 10-7 izlo\xc4\x8dil Stephena Hendryja. Senzacija je bila toliko ve\xc4\x8dja, ker je Bingham tisto sezono zasedal \xc5\xa1ele 97. mesto na svetovni jakostni lestvici. Bingham se je kvalificiral tudi za Svetovno prvenstvo v snookerju 2002|Svetovno prvenstvo 2002, tedaj je v zadnjem krogu kvalifikacij porazil Nigela Bonda. V sezoni 2004/05 se je na dveh jakostnih turnirjih prebil v osmino finala, od tega je na turnirju China Open proti Dingu Junhuiju izgubil \xc5\xa1ele po odlo\xc4\x8dilnem framu._NEWLINE_Sezona 2005/06 je Binghamu prinesla \xc4\x8detrtfinale Grand Prixa, na katerem je porazil med drugim tudi aktualnega svetovnega prvaka Shauna Murphyja. V \xc4\x8detrtfinale se je prebil \xc5\xa1e na enem jakostnem turnirju, turnirju UK Championship. V sezoni je osvojil \xc5\xa1e svoj prvi poklicni turnir, saj je slavil na kvalifikacijskem turnirju, katerega zmagovalec si zagotovi mesto na presti\xc5\xbenem nejakostnem povabilnem turnirju Masters. Na kvalifikacijskem turnirju je dosegel tudi niz 147 to\xc4\x8dk. Na zaklju\xc4\x8dnem turnirju Mastersa je nato v prvem krogu s 6-2 premagal Steva Davisa, a nato \xc5\xbee v naslednjem krogu klonil proti Petru Ebdonu s 4-6. Na za\xc4\x8detku sezone 2005/06 se je Binghamu \xc5\xa1e nasmihalo mesto med najbolj\xc5\xa1o \xc5\xa1estnajsterico na svetovni jakostni lestvici, a si je nato svoje mo\xc5\xbenosti za preboj v \xc5\xa1estnajsterico zapravil z izpadom \xc5\xbee v kvalifikacijah za Svetovno prvenstvo, usoden je bil Ryan Day, ki je Binghama porazil z 10-7. Kljub temu pa si je prvi\xc4\x8d v karieri zagotovil mesto med najbolj\xc5\xa1o dvaintrideseterico svetovne lestvice. Sezona 2006/07 zanj ni bila najuspe\xc5\xa1nej\xc5\xa1a, saj se znova ni uspel uvrstiti na zaklju\xc4\x8dni turnir Svetovnega prvenstva, vseeno pa je med sezono podrl zgodovinski mejnik, saj je drugi\xc4\x8d zapored osvojil kvalifikacijski turnir Masters Qualifiers. V prvem krogu Mastersa je nato izpadel, premo\xc4\x8d je moral priznati Allisterju Carterju, ki je bil bolj\xc5\xa1i s 6-5._NEWLINE_V sezono 2007/08 mu je uspel dober uvod, kajti na turnirju Shanghai Masters je \xc5\xa1e \xc4\x8detrti\xc4\x8d v karieri nastopil v \xc4\x8detrtfinalu jakostnega turnirja. V \xc5\xa0anghaju je bil njegov krvnik Mark Selby, ki mu ni dovolil niti enega frama, izid je bil 5-0. Zatem je na Grand Prix v svoji skupini D zasedel 4. mesto in nato z 2-5 izgubil dvoboj prvega kroga zaklju\xc4\x8dnega turnirja Northern Ireland Trophyja proti Davidu Grayu. Po teh dveh neuspehih je na turnirju UK Championship pokazal bolj\xc5\xa1o igro in se uvrstil v osmino finala, kjer je s 3-9 izpadel proti Shaunu Murphyju, potem ko je predhodno premagal Fergala O'Briena in Steva Davisa. V osmino finala se je uvrstil tudi na Welsh Openu, na katerem je dosegel veliko zmago proti Stephenu Maguireju s 5-4, \xc4\x8deprav je \xc5\xbee zaostajal z 0-3. V naslednjem krogu, torej osmini finala, se je pomeril z Joejem Perryjem in klonil z 2-5. Z zanesljivo zmago proti Adrianu Gunnellu z 10-3 se je \xc5\xa1e enkrat ve\xc4\x8d uvrstil na zaklju\xc4\x8dni turnir Svetovnega prvenstva, na katerem je v prvem krogu zopet odpravil Steva Davisa, tokrat z 10-8. Sredi dvoboja je Bingham vodil \xc5\xbee z 8-3, a nato dovolil Davisu povratek na 8-8, bolj zbran pa je bil v zaklju\xc4\x8dku dvoboja in slavil z 10-8. V drugem krogu se je spet sre\xc4\x8dal z Joejem Perryjem, ki ga je vnovi\xc4\x8d spravil na kolena in se s 13-9 uvrstil v osmino finala. S temi dobrimi rezultati si je Bingham ob koncu sezone priboril 21. mesto na svetovni jakostni lestvici, v sezoni 2008/09 pa ni uspel ponoviti forme iz prej\xc5\xa1nje sezone in je na \xc5\xa1tirih od osmih jakostnih turnirjev v sezoni izgubil \xc5\xbee svoj prvi dvoboj na turnirju._NEWLINE_Bingham je v karieri dosegel \xc5\xbee dva niza 147 to\xc4\x8dk, neizmerno blizu pa je bil tudi tretjemu, ki bi ga lahko dosegel na Svetovnem prvenstvu 2002. Tedaj je do zadnje ro\xc5\xbenate krogle vse napravil, kot je bilo treba, a nato ro\xc5\xbenato kroglo \xc5\xbeelel zadeti, tako da bi si belo kroglo postavil na polo\xc5\xbeaj, iz katerega bi la\xc5\xbeje zadel \xc4\x8drno kroglo. Z ro\xc5\xbenato kroglo je nato nesre\xc4\x8dno zgre\xc5\xa1il \xc5\xbeep, situacijo pa je \xc5\xa1e poslab\xc5\xa1al njegov tekmec Ken Doherty, ki je dvoboj dobil z 10-8._NEWLINE_Bingham se je uvrstil tudi na Svetovno prvenstvo 2009, kjer je v prvem krogu naletel na Ronnieja O'Sullivana, ki se je pokazal za bolj\xc5\xa1ega tekmeca in Binghama izlo\xc4\x8dil z 10-5. Bingham je kljub izpadu v prvem krogu Svetovnega prvenstva uspel zadr\xc5\xbeati 21. mesto na svetovni jakostni lestvici, ki ga tako v sezoni 2009/10 zaseda \xc5\xa1e drugo sezono zapored.\n_START_SECTION_\nOsebno \xc5\xbeivljenje\n_START_PARAGRAPH_\nBingham je tudi ljubiteljski golfist."